*PROJEKTS*

LATVIJAS REPUBLIKAS MINISTRU KABINETS

2018.gada \_\_\_\_\_\_\_\_\_\_\_\_\_\_ Noteikumi Nr.\_\_\_

Rīgā (protokols Nr.\_\_.§)

**Valsts atbalsta jaunu gaisa pārvadājumu uzsākšanai piešķiršanas kārtība**

Izdoti saskaņā ar likuma „Par aviāciju”

4.1 panta trešo daļu

**I.Vispārīgie jautājumi**

1. Noteikumi nosaka kārtību, kādā valsts un pašvaldība piešķir valsts atbalstu jaunu gaisa pārvadājumu uzsākšanai (turpmāk – darbības uzsākšanas atbalsts), darbības uzsākšanas atbalsta apmēru, ierobežojumus darbības uzsākšanas atbalsta piešķiršanai, prasības personai, lai tā varētu saņemt darbības uzsākšanas atbalstu, kā arī prasības darbības uzsākšanas atbalsta piešķiršanas pārredzamības nodrošināšanai.

2. Noteikumos lietotie termini:

2.1. apkalpošanas uz zemes pakalpojumi - pakalpojumi, ko lidostās sniedz lidostas lietotājiem, kā noteikts Ministru kabineta 2008.gada 17.jūnija noteikumos Nr.447 "Kārtība, kādā piešķir pieeju lidlauka sniegto pakalpojumu tirgum";

2.2. ātrgaitas vilciens - vilciens, kas spēj sasniegt ātrumu virs 200 km/h;

2.3. Eiropas Kopējā aviācijas telpa – gaisa telpa, kas ir izveidota, pamatojoties uz Eiropas padomes un Padomes sanākušo Eiropas Savienības dalībvalstu pārstāvju 2006.gada 9.jūnija lēmuma Nr.285 pamata noslēgto daudzpusējo nolīgumu starp Eiropas Kopienu un tās dalībvalstīm, Albānijas Republiku, Bijušo Dienvidslāvijas Maķedonijas Republiku, Bosniju un Hercegovinu, Bulgārijas Republiku, Horvātijas Republiku, Islandes Republiku, Melnkalnes Republiku, Norvēģijas Karalisti, Rumāniju, Serbijas Republiku un Apvienoto Nāciju Organizācijas Pagaidu pārvaldes misiju Kosovā par Eiropas Kopējās aviācijas telpas (EKAT) izveidi.

2.4. jaunie lidojumu maršruti – maršruti, kuros 12 mēnešus pirms darbības uzsākšanas atbalsta piešķiršanas ierosināšanas nav veikti regulāri lidojumi, un neviena aviokompānija minētajā laikā posmā nav informējusi lidostas, kuras lidojuma maršruts savienos, par plāniem uzsākt lidojumus tajā. Par jauniem nav atzīstami maršruti, kuros lidojumi uz plānoto galamērķi jau tiek nodrošināti no citas lidostas aptvēruma teritorijā esošas lidostas;

2.5. lidostas aptvēruma teritorija - ģeogrāfiskās tirgus robežas, ko parasti veido apgabals, kas ir 100 km rādiusā ap lidostu vai no kura uz lidostu ceļā pavadītais laiks nepārsniedz 60 minūtes, izmantojot automašīnu, autobusu, vilcienu vai ātrgaitas vilcienu. Lidostas aptvēruma teritorija var būt atšķirīga, ņemot vērā katras lidostas īpašos apstākļus. Lidostas aptvēruma teritorijas lielums un forma katrai lidostai atšķiras, un tie ir atkarīgi no dažādiem lidostas raksturlielumiem, tostarp tās darījumdarbības modeļa, atrašanās vietas un apkalpotajiem galamērķiem;

2.6. lidostas maksa - maksa, ko iekasē par labu lidostai un ko maksā lidostas lietotāji lidostai par tāda aprīkojuma un pakalpojumu izmantošanu, kurus nodrošina vienīgi lidosta un kuri ir saistīti ar gaisa kuģa nosēšanos, pacelšanos, apgaismojumu un novietošanu, kā arī ar pasažieru un kravu apkalpošanu, ieskaitot maksu vai maksājumu par apkalpošanas uz zemes pakalpojumiem un maksājumus par centralizētu infrastruktūru apkalpošanai uz zemes;

2.7. mazapdzīvoti apgabali - teritoriālo vienību statistiskās nomenklatūras (turpmāk - NUTS) 2. līmeņa reģioni ar mazāk nekā 8 iedzīvotājiem uz 1 km2 vai NUTS 3. līmeņa reģioni ar mazāk nekā 12,5 iedzīvotājiem uz 1 km2 (pamatojoties uz *Eurostat* datiem par iedzīvotāju blīvumu);

2.8. nomaļi reģioni – tālāki reģioni, Malta, Kipra, Seūta, Melilja, Eiropas Savienības dalībvalstu teritorijā ietilpstošās salas, kā arī mazapdzīvoti apgabali;

2.9. reģionālā lidosta - lidosta, kuras ikgadējā pasažieru plūsma nepārsniedz 3 miljonus;

2.10 tālākie reģioni - reģioni, kas minēti Līguma par Eiropas Savienības darbību (turpmāk – darbības līgums) 349.pantā;

2.11. vidējā ikgadējā pasažieru plūsma - rādītājs, ko nosaka, pamatojoties uz ielidojošo un izlidojošo pasažieru plūsmu divos pēdējos finanšu gados pirms gada, kurā darbības uzsākšanas atbalsts ir paziņots.

3. Šos noteikumus piemēro jauniem lidojumu maršrutiem, kas savieno lidostu Latvijā, kuras vidējā apkalpotā pasažieru plūsma ir mazāka nekā 3 miljoni pasažieru gadā, ar citu lidostu Latvijā vai citu lidostu Eiropas Kopējā aviācijas telpā.

4. Šos noteikumus nepiemēro darbības uzsākšanas atbalstam jauniem lidojumu maršrutiem, kas savieno lidostu Latvijā, kuras vidējā apkalpotā pasažieru plūsma ir lielāka nekā 3 miljoni pasažieru gadā, bet mazāka nekā 5 miljoni pasažieru gadā, ar citu lidostu Eiropas Kopējā aviācijas telpā. Šādu darbības uzsākšanas atbalstu var piemērot tikai pienācīgi pamatota izņēmuma gadījumos un pirms jebkādu darbību uzsākšanas plānotais atbalsts ir jāpiesaka Eiropas Komisijai kā individuālais atbalsts un jāsaņem lēmums, ka šādas darbības uzsākšanas atbalsts konkrētajā gadījumā izņēmuma kārtā ir pieļaujams.

5. Darbības uzsākšanas atbalstu jauniem lidojumu maršrutiem, kuriem ir būtiska nozīme valsts tautsaimniecības nodrošināšanā, var finansēt no valsts budžeta likumā kārtējam gadam šim mērķim paredzētās valsts budžeta dotācijas vai pašvaldības budžetā šim mērķim paredzētās dotācijas kārtējam gadam.

**II. Jaunu lidojumu maršrutu noteikšanas kārtība**

7. Vides aizsardzības un reģionālās attīstības ministrija, Ekonomikas ministrija un pašvaldība, kurai ir izšķirošā ietekme kapitālsabiedrībā, kurai pieder lidlauks, (turpmāk – institūcija) katru gadu līdz 1.februārim var iesniegt Satiksmes ministrijā priekšlikumus par darbības uzsākšanas atbalsta piešķiršanas nepieciešamību jaunajiem lidojumu maršrutiem valsts interesēs, pievienojot darbības uzsākšanas atbalsta pieteikumu*.*

8. Darbības uzsākšanas atbalsta pieteikumā par jauno lidojumu maršrutu iekļauj:

8.1. informāciju par plānoto jauno lidojumu maršrutu;

8.2. informāciju par lidostu, no kuras plānots uzsākt lidojumus jaunajā lidojumu maršrutā, tās vidējo ikgadējo pasažieru plūsmu un plānoto pasažieru plūsmu jaunajā lidojumu maršrutā nākamajos trijos gados pēc darbības uzsākšanas atbalsta saņemšanas;

8.3. precīzi definētu darbības uzsākšanas atbalsta mērķi un informāciju, lai varētu izvērtēt jaunā lidojumu maršruta atbilstību šo noteikumu 16.punktā minētajām prasībām, tostarp darbības uzsākšanas atbalsta stimulējošo ietekmi;

8.4. jaunā lidojumu maršruta nepieciešamības atbilstību Eiropas Savienības un nacionālajiem politikas plānošanas dokumentiem;

8.5. plānoto lidojumu skaitu, jaunā lidojumu maršruta nodrošināšanas tehnisko parametru aprakstu, plānoto nepieciešamā publiskā finansējuma apjoma pamatojumu, minētā finansējuma sadalījumu pa gadiem un finansēšanas avotiem;

8.6. informāciju par lidostas aptvēruma teritorijā esošajām lidostām, attālumu starp tām, starp minētajām lidostām ceļā pavadāmo laiku, braucot ar automašīnu, vilcienu un ātrgaitas vilcienu, ja tāds ir, kā arī informāciju par lidojumu maršrutiem, kas tiek veikti no lidostas aptvēruma teritorijā izvietotajām lidostām, lai varētu novērtēt, vai izvēlētais darbības uzsākšanas atbalsts jauna lidojumu maršruta uzsākšanai ir piemērotākais un pamatotākais risinājums mērķa sasniegšanai, tā iespējamo ietekmi uz konkurenci un starpvalstu tirdzniecību;

8.7. informāciju par veiktajiem pasākumiem aviokompāniju piesaistei lidojumu uzsākšanai jaunajā lidojumu maršrutā;

9. Satiksmes ministrija:

9.1. katru gadu līdz 15. aprīlim apkopo saņemtos priekšlikumus un izvērtē:

9.1.1. lidostas, no kuras tiek pieteikts jaunais lidojumu maršruts, kura nodrošināšanai tiek plānots saņemt darbības uzsākšanas atbalstu, atbilstību šo noteikumu 3.punkta prasībām;

9.1.2. jaunā lidojuma maršruta atbilstību šo noteikumu 16.punkta prasībām,

9.2. iesniedz Ministru kabinetā informatīvo ziņojumu lēmuma pieņemšanai par jaunajiem lidojumu maršrutiem, kuros valsts interesēs ir lietderīgi piešķirt darbības uzsākšanas atbalstu, norādot prognozējamo atbalstam nepieciešamo publiskā finansējuma apmēru (sadalījumā pa gadiem, kas tiks precizēts atbilstoši atlases rezultātiem) un tā finansēšanas avotu.

10. Lēmumu par nepieciešamību piešķirt darbības uzsākšanas atbalstu jaunajam lidojumu maršrutam, lai nodrošinātu reģiona teritorijas ekonomisko attīstību un sasniedzamību (turpmāk – reģiona intereses), pieņem pašvaldība, no kuras budžeta plānots piešķirt darbības uzsākšanas atbalstu gaisa pārvadātājam, kas nodrošinās lidojumus jaunajos lidojumu maršrutos reģiona interesēs, un kurai ir izšķirošā ietekme kapitālsabiedrībā, kurai pieder lidlauks, no kura lidojumi jaunajos lidojumu maršrutos tiks veikti.

11. Lēmumu pašvaldība pieņem pēc šo noteikumu 8.punktā ietvertās informācijas izvērtēšanas, izvērtējot:

11.1. lidostas, no kuras tiek pieteikts jaunais lidojumu maršruts, kura nodrošināšanai tiek plānots piešķirt darbības uzsākšanas atbalstu, atbilstību šo noteikumu 3.punkta prasībām;

11.2. jaunā lidojumu maršruta atbilstību šo noteikumu 16.punkta prasībām.

**III. Prasības gaisa pārvadātājiem, kas var pieteikties darbības uzsākšanas atbalsta saņemšanai**

12. Uz darbības uzsākšanas atbalstu var pretendēt Eiropas Savienības gaisa pārvadātājs:

12.1. kam ir derīga darbības licence, ko saskaņā ar Eiropas Parlamenta un Padomes 2008.gada 24.septembra Regulas (EK) Nr.1008/2008 par kopīgiem noteikumiem gaisa pārvadājumu pakalpojumu sniegšanai Kopienā (pārstrādātā versija) izdevusi kāda no Eiropas Savienības dalībvalstīm;

12.2. kas var nodrošināt lidojumu veikšanu jaunajā lidojumu maršrutā vismaz reizi nedēļā;

12.3. kam atbilstoši darbības uzsākšanas atbalsta piešķiršanas nosacījumiem ir pietiekama kapacitāte gaisa pārvadājumu veikšanai jaunajā lidojumu maršrutā, tas ir, gaisa pārvadātājam ir pietiekams atbilstošas ietilpības gaisa kuģu skaits, lai varētu veikt lidojumus jaunajā lidojumu maršrutā.

13. Uz darbības uzsākšanas atbalstu nevar pretendēt gaisa pārvadātājs:

13.1. uz kuru attiecas neizpildīts līdzekļu atgūšanas rīkojums saskaņā ar Eiropas Komisijas lēmumu, ar ko darbības uzsākšanas atbalsts atzīts par nelikumīgu un nesaderīgu ar iekšējo tirgu;

13.2. ja pastāv vismaz viena no šādām grūtībās nonākuša uzņēmuma pazīmēm:

13.2.1. ja uzkrāto zaudējumu dēļ ir zaudēta vairāk nekā puse no komersanta parakstītā kapitāla. Tas ir gadījumā, ja, uzkrātos zaudējumus atskaitot no rezervēm (un visām pārējām pozīcijām, kuras vispārpieņemts uzskatīt par daļu no sabiedrības pašu kapitāla), rodas negatīvs rezultāts, kas pārsniedz pusi no parakstītā kapitāla;

13.2.2. komersantam, kurā vismaz kādam no dalībniekiem ir neierobežota atbildība par sabiedrības parādsaistībām – ja uzkrāto zaudējumu dēļ ir zaudēta vairāk nekā puse no grāmatvedības uzskaitē uzrādītā kapitāla;

13.2.3. komersantam ir pasludināts maksātnespējas process vai tiek īstenots tiesiskās aizsardzības process, uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta, vai tas atbilst tiesību aktos maksātnespējas jomā noteiktajiem kritērijiem, lai tam pēc kreditoru pieprasījuma piemērotu maksātnespējas procedūru;

13.2.4.  attiecībā uz komersantu, kas nav mazais un vidējais uzņēmums, pēdējos divus gadus:

13.2.4.1. uzņēmuma parādsaistību un pašu kapitāla bilances vērtību attiecība ir pārsniegusi 7,5 un

13.2.4.2. uzņēmuma procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem (EBITDA*)*, ir bijusi mazāka par 1,0.

14. Uz darbības uzsākšanas atbalstu nevar pretendēt gaisa pārvadātājs, ja tam ir nodokļu parāds, kas pārsniedz 150 *euro*.

15. Gaisa pārvadātājs, kuram ir spēkā restrukturizācijas plāns, var pieteikties darbības uzsākšanas atbalsta saņemšanai tikai pēc restrukturizācijas perioda beigām.

**IV. Darbības uzsākšanas atbalsta piešķiršanas nosacījumi**

16. Darbības uzsākšanas atbalstu var piešķirt, ja:

16.1. atbalstam ir stimulējoša ietekme gaisa pārvadātājam uzsākt lidojumus jaunajā lidojumu maršrutā:

16.1.1. ja atbalsta pieteicēja sniegtā informācija ļauj pārliecināties, ka bez atbalsta gaisa pārvadātāji neuzsāks lidojumus jaunajā lidojumu maršrutā, kas ir nepieciešams kopīgo mērķu sasniegšanai;

16.1.2. lidojums jaunajā lidojumu maršrutā tiek uzsākts tikai pēc atbalsta pieteikuma iesniegšanas piešķīrējai iestādei. Ja lidojums jaunajā lidojumu maršrutā tiek uzsākts pirms atbalsta pieteikuma iesniegšanas piešķīrējai iestādei, atbalsta piešķīrums tam netiek uzskatīts par saderīgu ar Eiropas Savienības iekšējo tirgu.

16.2. atbalsts ir vērsts uz precīzi definētu kopīgu mērķu sasniegšanu:

16.2.1. lidojums jaunajā lidojumu maršrutā tiek uzsākts no reģionālas lidostas;

16.2.2. lidojums jaunajā lidojumu maršrutā palielina Eiropas Savienības iedzīvotāju mobilitāti, radot piekļuves punktus lidojumiem Eiropas Savienības iekšienē;

16.2.3. lidojums jaunajā lidojumu maršrutā veicina konkrētas saimnieciskās darbības vai tautsaimniecības jomas attīstību;

16.2.4. lidojums jaunajā lidojumu maršrutā veicina reģionālo nomaļu reģionu attīstību;

16.2.5. ja savienojumu, ko nodrošinās jaunais lidojumu maršruts, jau netiek nodrošināts ar ātrvilcienu vai no citas lidostas tajā pašā aptvēruma teritorijā ar salīdzināmiem nosacījumiem, jo īpaši attiecībā uz ceļā pavadīto laiku;

16.3. atbalstam nebūs negatīvas ietekmes uz konkurenci un tirdzniecību:

16.3.1. ja jaunais lidojumu maršruts atbilst šo noteikumu 16.2.5.apakšpunkta prasībām;

16.3.2. ja šo noteikumu 7. punktā minētās institūcijas, kas plāno pieteikt darbības uzsākšanas atbalstu, ir laikus publiskojušas plānus, lai ļautu visiem ieinteresētajiem gaisa pārvadātājiem piedāvāt savus pakalpojumus.

17. Ar darbības uzsākšanas atbalstu var segt līdz pat 50 procentiem no lidostas maksām attiecībā uz vienu jauno lidojumu maršrutu un to var piešķirt uz laiku līdz trim gadiem. Attiecināmās izmaksas ir lidostas maksas, kas saistītas ar jauno lidojumu maršrutu.

18. Lai pretendētu uz darbības uzsākšanas atbalstu, gaisa pārvadātājs iesniedz sagatavotu *ex ante* darījumdarbības plānu, kas pierāda, ka jaunais lidojumu maršruts ne vēlāk kā pēc trīs gadiem kļūs rentabls.

19. *Ex ante* darījumdarbības plānā ietver vismaz šādu informāciju:

19.1 periodu, par kuru gaisa pārvadātājs ir pieteicis darbības uzsākšanas atbalstu;

19.2. informāciju par reģioniem, no kuriem tiks piesaistīti pasažieri jaunajam lidojumu maršrutam;

19.3. plānoto apkalpojamo pasažieru skaitu abos jaunā lidojumu maršruta virzienos pa gadiem, kas liecina, ka, saņemot darbības uzsākšanas atbalstu, pasažieru skaits ik gadu pieaugs;

19.4. informāciju par gaisa kuģiem, kas tiks izmantoti jaunajā lidojumu maršrutā;

19.5. detalizētus aprēķinus, kas pamato jaunā lidojuma maršruta perspektīvas kļūt rentablam trīs gadu laikā no lidojumu uzsākšanas brīža, turpmāk vairs nesaņemot darbības uzsākšanas atbalstu;

19.6. informāciju par jaunā lidojuma maršruta stratēģisko saikni ar citiem lidojumu maršrutiem, kurus veic gaisa pārvadātājs;

19.7. pamatojumu tam, kāpēc gaisa pārvadātājs nebūtu uzsācis lidojumus jaunajā lidojumu maršrutā, ja tam netiktu piešķirts darbības uzsākšanas atbalsts.

20. Darbības uzsākšanas atbalstu nevar piemērot vienlaikus ar citiem valsts atbalsta veidiem, ko piešķir lidojumu maršruta apkalpošanai.

**V.Pretendentu atlases kārtība**

21. Ja Ministru kabinets pieņem lēmumu par nepieciešamību atbalstīt darbības uzsākšanas atbalsta piešķiršanu jaunajiem lidojumu maršrutiem valsts interesēs vai pašvaldība pieņem lēmumu par nepieciešamību atbalstīt darbības uzsākšanas atbalsta piešķiršanu jaunajiem lidojumu maršrutiem reģiona interešu nodrošināšanai, tad institūcija, kura ierosinājusi darbības uzsākšanas atbalsta piešķiršanu jaunajiem lidojumu maršrutiem valsts interesēs, vai attiecīgā pašvaldība reģiona interesēs sagatavo informatīvo paziņojumu par konkursu pretendentu atlasei lidojumu jaunajā lidojumu maršrutā nodrošināšanai, vienlaikus informējot lidostu, uz kuru tiek plānots jaunais lidojumu maršruts, gaisa pārvadātājus, kas varētu piedalīties konkursā, un gaisa pārvadātājus, kas darbojas attiecīgajā reģionā. Paziņojumu ievieto oficiālajā izdevumā “Latvijas Vēstnesis”. Ja informatīvo paziņojumu par konkursu plānots publicēt Eiropas Savienības Oficiālajā Vēstnesī, tad to iesniedz Satiksmes ministrijai, kura to iesniedz Eiropas Komisijai ievietošanai minētajā izdevumā.

22. Informatīvajā paziņojumā norāda:

22.1. lidostas, ko savieno jaunais lidojumu maršruts;

22.2. laika posmu, uz kuru tiek plānots piešķirt darbības uzsākšanas atbalstu;

22.3. adresi, kurā bez maksas var saņemt informāciju un dokumentus, kas saistīti ar konkursu;

22.4. konkursa pieteikuma iesniegšanas termiņu.

23. Uzaicinājumā piedalīties konkursā ietver:

23.1. konkursa nolikumu, kurā minētsasības pakalpojuma sniegšanas apraksts un izpildes prasības, kritēriji pretendentu atlasei, kā arī informācija, kur un kādā termiņā var apstrīdēt konkursa rezultātus;

23.2. līguma projektu.

24. Institūcija, kura ierosinājusi darbības uzsākšanas atbalsta piešķiršanu, veic pretendentu atlasi un nodrošina, ka konkursa procedūra ir atklāta, pārredzama un nediskriminējoša un ļauj izvēlēties pretendentu, kas nodrošinās lidojumus jaunajos lidojumu maršrutos, saņemot vismazāko darbības uzsākšanas atbalstu.

25. Līgumu ar konkursa rezultātā izvēlēto pretendentu slēdz institūcija, kura veikusi pretendentu atlasi.

26. Līgumā ietver vismaz šādus nosacījumus:

26.1. pakalpojuma sniegšanas aprakstu un izpildes prasības;

26.2. savstarpējo norēķinu kārtību;

26.3. līguma darbības ilgumu;

26.4. līguma izbeigšanas nosacījumus, kādos var izbeigt līgumu, nepiemērojot līgumsodu attiecīgajai institūcijai;

26.5. sankcijas par līguma saistību neizpildi.

**VI. Uzraudzība un kontrole**

27. Pēc šo noteikumu stāšanās spēkā Satiksmes ministrija nodrošina to publicēšanu valsts visaptverošajā valsts atbalstam paredzētajā tīmekļa vietnē.

28. Institūcija, kura noslēgusi līgumu ar konkursa rezultātā izvēlēto pretendentu, pēc lēmuma par darbības uzsākšanas atbalsta piešķiršanu Eiropas Komisijas visaptverošajā valsts atbalstam paredzētajā tīmekļa vietnē publicē šādu informāciju, informējot par to Satiksmes ministriju:

28.1. darbības uzsākšanas atbalsta ietvaros katra atsevišķā atbalsta piešķiršanas lēmuma un tā īstenošanas noteikumus, piešķirtā atbalsta veidu;

28.2. institūciju, kura ir piešķīrusi darbības uzsākšanas atbalstu;

28.3. informāciju par to, vai gaisa pārvadātājs, kurš ir saņēmis darbības uzsākšanas atbalstu jaunajā lidojumu maršrutā, ir mazais, vidējais vai lielais uzņēmums;

28.4. darbības uzsākšanas atbalsta piešķiršanas datumu, laiku, uz kādu ir piešķirts darbības uzsākšanas atbalsts, darbības uzsākšanas atbalsta summu;

28.5. reģionu, kurā atrodas atbalsta saņēmējs (NUTS 2 līmenī);

28.6. galveno ekonomikas nozari, kurā saņēmējs darbojas (saimniecisko darbību statistiskās klasifikācijas **(**NACE) grupas līmenī);

29. Institūcija nodrošina, ka informācija un dokumenti, kas saistīti ar darbības uzsākšanas atbalsta piešķiršanu gaisa pārvadātājam, ar kuru ir noslēgts līgums, ir pieejami ieinteresētajiem sabiedrības locekļiem. Darbības uzsākšanas atbalsta saņēmējs un institūcijas, kuras ir iesaistītas darbības uzsākšanas atbalsta piešķiršanas procesā, saglabā minēto informāciju un dokumentus vismaz 10 gadus, sākot no dienas, kad piešķirts pēdējais darbības uzsākšanas atbalsts.

30. No šo noteikumu 29.punktā minētās informācijas publicēšanas ir atbrīvots darbības uzsākšanas individuālais atbalsts, kura apmērs ir mazāks nekā 200 000 eiro.

 Ministru prezidents M.Kučinskis

 Satiksmes ministrs U.Augulis

 Iesniedzējs: Satiksmes ministrs U.Augulis

Vīza: Valsts sekretārs K.Ozoliņš